Jørgen Herman Vogt

:*For [[Norges Kommunistiske Parti|NKP]]-politikeren med samme navn, se [[Jørgen Vogt]].*

**Jørgen Herman Vogt** (født 21. juli 1784 i Bragernes, død 12. januar 1862 i Christiania) var en norsk jurist, embetsmann og politiker. Han var statsråd og «statsminister» i en periode da embetet fremdeles ble benevnt som «regjeringens formann». Vogt var liberal-konservativ.

## Bakgrunn
Hans foreldre var trelasthandler, senere sorenskriver i Nordfjord Niels Nielsen Vogt (1755–1809) og Abigael Jørgensdatter Monrad (1757–1812), en prestedatter fra Gjerpen. Farmor var Anna Maria Cudrio. Jørgen Herman Vogt tok artium i 1800, 16 år gammel. Hans far solgte sin trelastbedrift for at sønnene kunne studere i København. Han begynte der høsten 1800 og tok juridisk embetseksamen i 1806 og fikk stilling som fullmektig i Finanskollegiet. 

## Karriere
Han ble sekretariatsfullmektig i 1808, og flyttet hjem til Norge i 1809, hvor han arvet embetet som sorenskriver i Nordfjord etter sin far. Fra 1812 arbeidet han igjen i København, og ble som Christian Frederiks assistentmedlem av finanskomiteen under Riksforsamlingen i 1814. Samme høst ble han ansatt i den nye statsforvaltningen i Christiania: ekspedisjonssekretær i Finansdepartementet i 1814, og fra 1822 statssekretær, det vil si daglig leder av statsforvaltningen. 

I 1825 begynte han en 33-årig statsrådskarriere. Han var 
* sjef for Armédepartementet fra oktober 1825
* sjef for Justisdepartementet fra september 1826
* medlem av statsrådsavdelingen i Stockholm 1827-1829, konstituert statsminister mellom Sommerhielms død i 1827 og utnevnelsen av Severin Løvenskiold i juli 1828.
* permisjon fra statsrådet 1829-1836; var medlem av lovkommisjonen
* sjef for Finansdepartementet fra desember 1836
* medlem av statsrådavdelingen i Stockholm 1846-1847
* sjef for Finansdepartementet fra juli 1847
* sjef for Kirkedepartementet fra september 1849
* sjef for Kirkedepartementet fra august 1850
* sjef for Revisjonsdepartementet fra september 1850
* medlem av statsrådsavdelingen i Stockholm fra  september 1851
* sjef for Finansdepartementet fra september 1852
* sjef for Justisdepartementet fra september 1853
* førstestatsråd november 1856 til desember 1858
I 1845 ble Vogt stilt for riksrett, men frikjent. Advokat, senere statsminister, Frederik Stang var Vogts forsvarer i riksrettssaken.

Vogt var i tillegg konstituert som sjef for en rekke departementer i kortere perioder. Vogt gikk av som «statsminister» i desember 1858 etter å ha kritisert kronprins Karls vurderinger i noen militære utnevnelser.

Vogt fant i 1858 grunn til å kritisere visekongen kronprins Carls beslutninger i militære utnevnelser. Han ble på dette grunnlaget bedt om å søke avskjed. Dette hadde også sammenheng med at kronprinsen ønsket  amtmann Christian Birch-Reichenwald og hans tilhengere inn i regjeringen. Den 4. desember 1858 fratrådte Vogt, men fikk sympati også blant dem som hadde vært hans politiske motstandere.

## Familie

Vogt giftet seg 26. november 1822 i Christiania med den svenske grevinnen Hedvig Lovisa Frölich (født 26. juni 1787, død 7. januar 1880 i Kristianstad), de fikk datteren Ingeborg Hedvig Vogt (født 11. februar 1825 i Christiania, død 17. august 1904 i Tosterup, Skåne, Sverige). Hun ble gift i 1852 med greve Albert Ehrensvärd (1821–1901), svensk utenriksminister, hvis svigersønn var utenriksminister Ludvig Douglas (1849–1916). Vogt var onkel til Niels Vogt. Og han hadde i et første ekteskap med Ingeborg Maria Lorentzen (1788–1821), datter av Jacob L.  i Drammen og Karen Rosenberg Stranger, døtrene Karen Rosenberg Vogt (1810–1855) og Marie Louise V. (1817–1900), som begge ble gift (1835 og 1860) med kommandanten på den nye festning Oscarsborg, Henrich Sigvard Scheel (1806–1891).

## Utmerkelser

Vogt ble tildelt en rekke ordener for sitt virke. Han var innehaver av Borgerdådsmedaljen og ble i 1857 av kongen utnevnt til storkors av St. Olavs Orden «for fortjenstfuld Embedsvirksomhed». Han var ridder av Serafimerordenen  og hadde storkors av Nordstjerneordenen. Vogt var også ridder av den russiske Sankta Annas orden.

Vogts gate i Oslo er oppkalt etter Vogt.

## Bibliografi
* *Optegnelser om sit liv og sin embedsvirksomhed*. 2 bind, 1871 og 1895.
* *Den Kongelige norske Sankt Olavs orden 1847-1947*,  utgitt av ordenskanselliet ved O. Delphin Amundsen, Oslo: Grøndahl & Søns Forlag, 1947, s. 3.

## Referanser
 
## Eksterne lenker
* 
* 
*  regjeringen.no: ''biografi''